একটি গোষ্ঠী অনলাইনে মিথ্যা তথ্য ও আগের ছবি পোস্ট করে শিক্ষার্থীদের উত্তেজিত করারচেষ্টা চালিয়ে যাচ্ছে বলে মন্তব্য করেছেন প্রধানমন্ত্রী শেখ হাসিনার তথ্য ও প্রযুক্তি বিষয়ক উপদেষ্টা সজীব ওয়াজেদ জয়। গতকাল ফেসবুকে নিজের ওয়ালে দেয়া স্ট্যাটাসে তিনি এ মন্তব্য করেন। একইদিন অপর একটি পোস্টে বিএনপির স্থায়ী কমিটির সদস্য আমীর খসরু মাহমুদ চৌধুরীর ফোনালাপ নিয়ে একটি টেলিভিশনের সংবাদ শেয়ার করে তিনি বলেন, এই নিন বিএনপির শিক্ষার্থীদের আন্দোলন থেকে ফায়দা নেয়ার অপচেষ্টার দ্ব্যর্থহীন প্রমাণ। এই ফোনালাপ থেকে জানা যাচ্ছে বিএনপির কেন্দ্রীয় নেতা আমীর খসরু তাদের নেতাকর্মীদের দিকনির্দেশনা দিচ্ছেন নিজেদের লোকজন নিয়ে এই আন্দোলনে যোগ দেয়ার জন্য। বলছেন- ফেসবুক সহ সামাজিক যোগাযোগ মাধ্যমগুলোতে বেশি বেশি করে অপপ্রচার চালানোর কথাও। এর আগে দেয়া স্ট্যাটাসে সজীব ওয়াজেদ জয় বলেন, নিরাপদ সড়কের জন্য শিক্ষার্থীদের সকল দাবিই আমাদের আওয়ামী লীগ সরকার মেনে নিয়েছে এবং ইতিমধ্যেই বাস্তবায়নও শুরু করে দিয়েছে।